**JAVNI POZIV za učešće na Konkursu za sufinansiranje projekata proizvodnje medijskih sadržaja iz oblasti javnog informisanja na teritoriji grada Smedereva u 2022. godini**

**Objavljeno 1.3.2022.**

            Na osnovu članova 18. i 19. Zakona o javnom informisanju i medijima („Službeni glasnik Republike Srbije", broj 83/2014, 58/2015 i 12/2016- autentično tumačenje), Rešenja Komisije za kontrolu državne pomoći, broj 401-00-00061/2022-01/4 od 25. februara 2022. godine, Pravilnika o sufinansiranju projekata za ostvarivanje javnog interesa u oblasti javnog informisanja („Službeni glasnik Republike Srbije", broj 16/2016 i 8/2017), Odluke o budžetu grada Smedereva za 2022. godinu („Službeni list grada Smedereva", broj 10/2021) i člana 44. Statuta grada Smedereva ("Službeni list grada Smedereva", broj 2/2019- prečišćen tekst),

Gradsko veće grada Smedereva, na 68. sednici održanoj 28. februara 2022. godine, raspisuje

**JAVNI POZIV**

**za učešće na Konkursu za sufinansiranje projekata proizvodnje medijskih sadržaja iz oblasti javnog informisanja na teritoriji grada Smedereva u 2022. godini**

**I NAMENA SREDSTAVA I IZNOS**

            Konkurs se raspisuje radi sufinansiranja proizvodnje medijskih sadržaja iz oblasti javnog informisanja koji doprinose istinitom, nepristrasnom, pravovremenom i potpunom informisanju svih građana Smedereva; podizanju kvaliteta informisanja osoba sa invaliditetom i pripadnika drugih manjinskih grupa; zaštiti i razvoju ljudskih prava i demokratije;  unapređivanju pravne i socijalne države; slobodnom razvoju ličnosti i zaštiti dece i razvoju kulturnog i umetničkog stvaralaštva; razvoju obrazovanja, uključujući i medijsku pismenost kao deo obrazovnog sistema; razvoju nauke, sporta i fizičke kulture; zaštiti životne sredine i zdravlja ljudi; unapređivanju medijskog i novinarskog profesionalizma i ostalih medijskih sadržaja koji doprinose zadovoljavanju potreba građana Smedereva za informacijama i sadržajima iz svih oblasti života, bez diskriminacije.

            Radi ostvarivanja javnog interesa u oblasti javnog informisanja Grad Smederevo obezbeđuje iz svog budžeta sredstva za sufinansiranje projekata proizvodnje medijskih sadržaja iz oblasti javnog informisanja**,** u ukupnom iznosu od  28.000.000,00 dinara.

            Najmanji iznos sredstava koji se može odobriti po projektu iznosi 10.000,00 dinara, a najveći iznos sredstava po projektu je 10.000.000,00 dinara. Sredstva namenjena sufinansiranju projekta proizvodnje medijskog sadržaja se obračunavaju u bruto iznosu (iznosu pre odbitka poreza i drugih naknada) i ispalaćuju se jednokratno.

            Sredstva namenjena sufinansiranju projekta proizvodnje medijskog sadržaja se obračunavaju u bruto iznosu (iznosu pre odbitka poreza i drugih naknada) i isplaćuje se u više rata s tim da se iznos neophodan za pokrivanje troškova diskontuje na njihovu vrednost u trenutku dodele pri čemu se koristi trenutno važeća diskontna stopa.

            Sredstva namenjena sufinansiranju projekta proizvodnje medijskog sadržaja dodeljuju se jednokratno ili u više rata, u zavisnosti od toga da li se radi o manjem ili većem iznosu sredstava.

            Učesnik Konkursa za sufinansiranje projekata proizvodnje medijskih sadržaja za štampane medije, radio, internet medije i novinske agencije, koji su od lokalnog značaja i doprinose ostvarivanju javnog interesa u javnom informisanju, može podneti zahtev za sufinansiranje najviše do 80% opravdanih troškova projekta, dok učesnik Konkursa za sufinansiranje projekata proizvodnje medijskih sadržaja za televiziju, može podneti zahtev za sufinansiranje najviše do 50% opravdanih troškova projekta proizvodnje medijskih sadržaja koji doprinose ostvarivanju javnog interesa u javnom informisanju.

            Opravdani troškovi su troškovi koji su nastali u vezi sa izradom medijskog sadržaja, a naročito:

1.      Procenjeni bruto troškovi zarada i naknada angažovanih lica na proizvodnji medijskih sadržaja;

2.      Troškovi zakupa prostora, opreme, lokacije i druge neophodne materijalne i nematerijalne imovine za potrebe proizvodnje medijskih sadržaja;

3.      Trošak upotrebe sopstvene imovine (amortizacija);

4.      Troškovi uvođenja novih tehnologija sa ciljem unapređenja usluge javnog informisanja (digitalizacija, prilagođavanje medijskih sadržaja osobama sa invaliditetom i dr.);

5.      Troškovi istraživanja malog opsega koja imaju za cilj bolje razumevanje navika korišćenja medija, stepen medijske pismenosti i položaja društveno osetljivih grupa u medijima.

            Opravdanim troškovima ne smatraju se troškovi izdavaštva, troškovi distribucije i troškovi promocije.

            Ako učesnik na tržištu, pored izrade konkretnog medijskog sadržaja obavlja i druge delatnosti u vezi sa izradom medijskog sadržaja ili istovremeno proizvodi više medijskih sadržaja korišćenjem ili angažovanjem istih resursa (npr. ljudskih, materijalnih ili nematerijalnih), u opravdani trošak ulazi srazmerni udeo u zajedničkim troškovima produkcije.

            Sredstva dodeljena učesnicima na Konkursu ne smeju doprineti povećanju osnovnih sredstava korisnika, odnosno proširenju postojećih delatnosti, niti objedinjavanju medija (medijska koncentracija) i osnivanju i/ili registrovanju novih učesnika na tržištu dok se sredstva ne smeju koristiti za druge namene, a naročito proizvodnju drugih medijskih sadržaja (prelivanje sredstava).

**II  PRAVO UČEŠĆA**

            Na Konkursu može učestvovati:

1.      izdavač medija čiji medij je upisan u Registar medija koji se vodi u Agenciji za privredne registre;

2.      pravno lice, odnosno preduzetnik koji se bavi proizvodnjom medijskih sadržaja i koji priloži dokaz da će sufinansiran medijski sadržaj biti realizovan putem medija koji je upisan u Registar medija.

            Korisnici državne pomoći za proizvodnju medijskih sadržaja u štampanom i digitalnom formatu mogu biti mikro, mala i srednja pravna lica i preduzetnici.

            Pravo učešća na Konkursu nemaju izdavači medija koji se finansiraju iz javnih prihoda.

            Pravo učešća na Konkursu nemaju lica koja su u prethodnom periodu dobila sredstva namenjena projektnom sufinansiranju, a nisu u ugovorom predviđenom roku i u propisanoj formi podnela narativni i finansijski izveštaj, kao i lica za koja se utvrdi da su sredstva nenamenski trošila.

            Pravo učešća na Konkursu nemaju lica koja se nalaze u postupku povraćaja državne ili *de minimis* pomoći, kao i lica koja su bila u teškoćama u smislu Uredbe o uslovima i kriterijumima usklađenosti državne pomoći za sanaciju i restruktuiranje učesnika na tržištu u teškoćama („Službeni glasnik Republike Srbije", broj 62/2021) na dan 31. decembra 2019. godine.

            Učesnik Konkursa može konkurisati samo sa jednim projektom.

            Izdavač više medija ima pravo učešća na Konkursu s jednim projektom za svaki medij, i to ukoliko taj projekat nije već započet u trenutku podnošenja prijave na Konkurs.

**III KRITERIJUMI ZA OCENU PROJEKATA**

Kriterijumi na osnovu kojih će se ocenjivati projekti prijavljeni na Konkurs su:

            1. Mera  u kojoj je predložena projektna aktivnost podobna da ostvari javni  interes u oblasti javnog informisanja:

1.1.Značaj projekta sa stanovišta:

\*        ostvarivanja javnog interesa u oblasti javnog informisanja;

\*        ostvarivanje namene konkursa;

\*        usklađenosti projekta sa realnim problemima, potrebama i prioritetima ciljnih grupa;

\*        identifikovanih i jasno definisanih potreba ciljnih grupa;

\*        zastupljenosti inovativnog elementa u projektu i novinarsko istraživačkog pristupa.

1.2.  Uticaj i izvodljivost sa stanovišta:

\*        usklađenosti planiranih aktivnosti sa ciljevima, očekivanim rezultatima i potrebama  ciljnih grupa;

\*        stepena uticaja projekta na kvalitet informisanja ciljne grupe;

\*        merljivosti indikatora koji omogućavaju praćenje realizacije projekta;

\*        razrađenosti i izvodljivosti plana realizacije projekta;

\*        stepena razvojne i finansijske održivosti projekta (pozitivni efekti projekta nastavljaju se nakon što se okonča podrška).

1.3.  Kapaciteti sa stanovišta:

\*        stepena organizacionih i upravljačkih sposobnosti predlagača projekta;

\*        neophodnih resursa za realizaciju projekta;

\*        stručnih i profesionalnih referenci predlagača projekta, koje odgovaraju predloženim ciljevima i aktivnostima projekta.

1.4. Budžet i opravdanost troškova sa stanovišta:

\*        preciznosti i razrađenosti budžeta projekta, koji pokazuje usklađenost predviđenog troška sa projektnim aktivnostima;

\*        ekonomske opravdanosti predloga budžeta u odnosu na cilj i projektne aktivnosti.

2. Mera pružanja veće garancije privrženosti profesionalnim i etičkim medijskim standardima:

1.      da li su učesniku konkursa izrečene mere od strane državnih organa,  regulatornih tela ili tela samoregulacije u poslednjih godinu dana, zbog kršenja profesionalnih i etičkih standarda (podatke pribavlja stručna služba od Regulatornog tela za elektronske medije, za elektronske medije, a od Saveta za štampu, za štampane i onlajn medije);

2.      dokaz o tome da su nakon izricanja kazni ili mera preduzete aktivnosti koje garantuju da se sličan slučaj neće ponoviti.

Bliži kriterijumi za ocenjivanje projekata su:

1.      da je projekat od posebnog značaja za informisanje stanovništva na teritoriji grada Smedereva;

2.      mera u kojoj projekat doprinosi očuvanju srpskog nacionalnog i kulturnog identiteta i jezika;

3.      aktuelnost teme i dostupnost većem broju korisnika;

4.      mera u kojoj projekat doprinosi boljoj informisanosti osoba sa invaliditetom i pripadnika nacionalnih manjina;

5.      mera u kojoj predloženi projekat doprinosi unapređenju položaja i ravnopravnosti određenih društvenih grupa: maloletnika, žena, starih, ekonomski i socijalno ugroženih društvenih grupa, pripadnika LGBT populacije, itd.;

6.      mera u kojoj projekat doprinosi unapređenju medijske pismenosti i rodne ravnopravnosti.

**IV  ROKOVI**

            Konkurs se objavljuje na veb-sajtu Grada Smedereva www.smederevo.org.rs, kao i najmanje u jednim dnevnim, odnosno nedeljnim novinama koje se distribuiraju na području grada Smedereva.

            Konkurs je otvoren 20 (dvadeset) dana od dana objavljivanja u NOVINSKOM IZDAVAČKOM DRUŠTVU SA OGRANIČENOM ODGOVORNOŠĆU NAŠ GLAS SMEDEREVO (Naziv medija: NAŠ GLAS), koje se distribuira na području grada Smedereva i na veb-sajtu Grada Smedereva www.smederevo.org.rs., i vidljiv je sve vreme trajanja Konkursa.

**V  DOKUMENTACIJA**

            Učesnik Konkursa je **obavezan** da dostavi:

1.      Popunjen i overen prijavni Obrazac 1 za učešće na Konkursu, u **dva primerka**. Obrazac se preuzima sa sajta Grada Smedereva www.smederevo.org.rs:

o  Obrazac 1 - prijava: popunjen predlog projekta i

o  Obrazac 1 - tabela: popunjen budžet projekta.

2.      Kopije sledećih dokumenata u **jednom primerku**:

o  Potvrda Narodne banke Republike Srbije da nema evidentirane osnove i naloge u prinudnoj naplati (da nema blokiran račun), koja nije starija od datuma raspisivanja Konkursa;

o  Rešenje o registraciji iz Registra medija koji se vodi u Agenciji za privredne registre, sa podacima upisanim u skladu sa Zakonom o javnom informisanju i medijima (u obzir se neće uzimati rešenje o registraciji iz Registra javnih glasila u Agenciji za privredne registre);

o  Dozvola za emitovanje radio i/ili TV programa izdata od Regulatornog tela za elektronske medije;

o  Overena izjava/saglasnost medija (ili više njih) da će programski sadržaj biti emitovan/objavljen u tom mediju (obavezno samo za pravna lica i preduzetnike koji se bave proizvodnjom medijskih sadržaja i koji su registrovani za produkciju televizijskog i radijskog programa);

o  Potpisana izjava učesnika da se ne nalazi u postupku povraćaja državne ili *de minimis* pomoći, kao i da nisu bili u teškoćama na dan 31. decembar 2019. godine;

o  Potpisana izjava učesnika da projekat ne može realizovati na drugi način, bez pomoći države, odnosno subvencijom;

o  Potpisana izjava učesnika na Konkursu o tome da li je učesniku za isti projekat već dodeljena državna pomoć u tekućoj fiskalnoj godini i po kom osnovu, za štampane medije, radio, internet medije i novinske agencije;

o  Potpisana izjava učesnika na Konkursu o tome da li je učesniku za isti projekat već dodeljena državna pomoć u tekućoj fiskalnoj godini i po kom osnovu, za proizvodnju medijskih sadržaja za televiziju;

o  Vizuelni prikaz predloženog medijskog sadržaja (trejler, primerak novina, džingl i sl).

**VI  POZIV ZA UČEŠĆE U RADU KOMISIJE**

            Pozivaju se novinarska i medijska udruženja, registrovana najmanje tri godine pre datuma raspisivanja Konkursa, da predlože članove Komisije.

            Uz predlog za člana Komisije, prilaže se i dokaz o registraciji udruženja u Registru udruženja.

            Pozivaju se i medijski stručnjaci zainteresovani za učešće u radu Komisije, da pisanim putem predlože članove Komisije, Gradskom veću grada Smedereva. Uz predlog za člana Komisije potrebno je dostaviti i kratke biografije.

            Predlozi za članove Komisije dostavljaju se u roku od 20 (dvadeset) dana od dana objavljivanja Konkursa u nedeljnom listu NAŠ GLAS i na veb-sajtu Grada Smedereva www.smederevo.org.rs.

            Predložena lica ne smeju biti u sukobu interesa niti obavljati javnu funkciju, u skladu sa pravilima o borbi protiv korupcije.

**VII NAČIN PRIJAVLjIVANjA**

            Konkurs i Obrazac za prijavu objavljuju se na sajtu Grada Smedereva, www.smederevo.org.rs, gde su vidljivi i dostupni sve vreme trajanja Konkursa.

            Prijave projekata slati na adresu: Grad Smederevo, Gradska uprava grada Smedereva, ulica Omladinska broj 1, sa naznakom: „Za Konkurs za sufinansiranje projekata proizvodnje medijskih sadržaja iz oblasti javnog informisanja na teritoriji grada Smedereva u 2022. godini".

            Prijave koje stignu van propisanog roka ili na pogrešnom obrascu, neće biti razmatrane.

            Odobrena sredstva se koriste isključivo za namene za koje su dodeljena, a korisnik sredstava je dužan da Odeljenju za javne službe Gradske uprave grada Smedereva dostavi izveštaj o realizaciji projekta, materijalni dokaz o realizaciji i distribuciji/ emitovanju, kao i o namenskom korišćenju dodeljenih sredstava u propisanom roku.

            Rešenje o raspodeli sredstava po raspisanom Konkursu, biće objavljeno na internet stranici Grada Smedereva www.smederevo.org.rs, i dostavljeno svim učesnicima Konkursa u elektronskoj formi.

            Dodatne informacije se mogu dobiti radnim danima od 10 do 14 časova na telefon:  026/672-724, lokal 1833.

**VIII ZAŠTITA PODATAKA O LIČNOSTI**

            Svi podaci o ličnosti koji budu dostavljeni Gradu Smederevu biće obrađivani isključivo u svrhu učešća na Konkursu, a u skladu sa Zakonom o zaštiti podataka o ličnosti.

            Pristup ličnim podacima imaće samo ovlašćena lica Odeljenja za javne službe Gradske uprave grada Smedereva koja su obavezana na čuvanje poverljivosti podataka o ličnosti i neće ih otkrivati trećoj strani, osim ako je to neophodno u svrhu kontrole postupka sprovođenja javnog poziva ili revizije.

            Odeljenje za javne službe Gradske uprave grada Smedereva čuvaće podatke o ličnosti u roku predviđenim zakonom uz primenu odgovarajućih tehničkih, organizacionih i kadrovskih mera.

            Lica čiji se podaci obrađuju imaju pravo na pristup, ispravku i brisanje svojih podataka, pravo na ograničenje obrade svojih podataka, prava na prigovor i pravo na pritužbu Povereniku za informacije od javnog značaja i zaštitu podataka o ličnosti.

            Za učešće na Konkursu, Vaša je zakonska obaveza da nam date Vaše lične podatke, tačne i potpune. U suprotnom nećete moći da ostvarite Vaše pravo učešća.

**IX NAPOMENE**

            Na sva prava i obaveze koja nisu navedena u ovom Konkursu, primenjuju se odgovarajuće odredbe Zakona o javnom informisanju i medijima („Službeni glasnik Republike Srbije", broj 83/2014, 58/2015 i 12/2016- autentično tumačenje), Pravilnika o sufinansiranju projekata za ostvarivanje javnog interesa u oblasti javnog informisanja („Službeni glasnik Republike Srbije", broj 16/2016 i 8/2017) i Uredbe o uslovima i kriterijumima usklađenosti državne pomoći u oblasti javnog informisanja („Službeni glasnik Republike Srbije", broj 9/2022).

GRADSKO VEĆE GRADA SMEDEREVA

Broj 037-85/2022-09

U Smederevu, 28. februara 2022. godine

                                                                                     ZAMENIK GRADONAČELNIKA

                                                                                                GRADA SMEDEREVA

                                                                                            Marija Marković Stavrić